吳秀才出示孫尚書詩求鄙作
作者：吳可
朝代：宋

paragraphs: 往時家分寧，風俗喜追隨。
挽留杯酒間，往往醉如泥。
比年舍臨汝，閉關無相知。
牢落三週星，淹泊一水湄。
人事即漸熟，鄰曲不復疑。
聞有長者客，清談頗忘疲。
宗盟晚相遇，佳此野鶴姿。
過我忽長鳴，傾倒胸中奇。
借問所從來，半世游京師。
羣賢共文字，聲名冠當時。
自得固有餘，足能攀桂枝。
上以榮北堂，下以光衰遲。
故山未暇往，舊游不足思。
牆東或可隠，便擬營茅茨。
奇懷傲南窗，幽花擷東籬。
是亦差可樂，去此將何爲。
恨未識胥鄧，論交尚差池。
不妨氣類求，相與慰渴饑。
同姓紛在眼，邈然棄如遺。
此道已澆薄，君乃敦篤之。
何當美盛德，老矣徒嗟咨。
黄嬭厄兵火，荒唐廢文辭。
毛子素偃蹇，豈復能發揮。
誰爲國士重，自有尚書詩。